**PÉTERFALVI NORBERT**

**főosztályvezető-helyettes**

**Belügyminisztérium Informatikai Helyettes Államtitkárság**

***Az iratkezeléssel kapcsolatos új jogszabályi szabályozásról***

A közfeladatot ellátó szerveknél alkalmazható iratkezelési szoftverekkel szemben támasztott követelményekről szóló 27/2014. (IV. 18.) KIM rendelet célja, hogy a szabályozást az iratkezelési szoftverekkel szemben támasztott korszerű követelményekhez és az elmúlt években felmerült felhasználói igényekhez, a megváltozott informatikai környezethez igazítsa.

Az iratkezelési szoftverek metaadatainak, más alkalmazói rendszerekkel kialakított kapcsolatát megalapozó mezőinek és azok formátumának pontos rögzítése által lehetővé válik, hogy az iratkezelési alapfolyamat során a papír alapú és az elektronikus úton érkezett iratok azonos struktúrájú leíró adatokkal, iktatórendszertől függetlenül, egységesen kerüljenek meghatározásra.

A rendelet a közfeladatot ellátó szervek iratkezelésének általános követelményeiről szóló 335/2005. (XII. 29.) Korm. rendelet hatályos rendelkezéseivel összhangban az értelmező rendelkezések és az általános követelmények rögzítésén túl meghatározza az iratkezelési szoftverekkel szemben előírt:

1. érkeztetésre,
2. iktatásra,
3. iratok kezelésére,
4. irattári feladatok támogatására,
5. biztonságra,
6. adatmentésre és archiválásra,
7. más informatikai rendszerekkel történő adatkapcsolatra, és a
8. műszaki előírásokra

vonatkozó követelményeket.

A rendelet mellékletei tartalmazzák azokat a táblákat, amelyekben meghatározásra kerülnek:

1. a küldeményre és az érkeztető könyvre,
2. az iktatókönyvre,
3. az iratra, ügyiratra, iratpéldányra,
4. az irattári kezelésre, levéltárba adásra, selejtezésre és
5. a naplózásra

vonatkozó metaadatok.

A hatálybalépés időpontja 2014. július 1-je volt, a rendelet azonban a fokozatosság elvét alapul véve a bevezetés során megfelelő felkészülési időt biztosít az érintettek számára.

A rendelet hatálya kiterjed a közfeladatot ellátó szervekre és a közfeladatot ellátó szerveknél alkalmazható iratkezelési szoftverek megfelelőségét tanúsító szervezetek kijelölésének részletes szabályairól szóló 43/2013. (II. 19.) Korm. rendelet szerinti tanúsító szervezetekre is. A rendelet rendelkezéseit a minősített adatok kezelését biztosító iratkezelési szoftverekre a külön jogszabályban foglalt eltérésekkel kell alkalmazni.